KIRJALLINEN KYSYMYS E-0583/02 esittäjä(t): Glenys Kinnock (PSE) komissiolle. Sukupuolten tasa-arvon valtavirtaistaminen.



Virallinen lehti nro 092 E , 17/04/2003 s. 0016 - 0017



KIRJALLINEN KYSYMYS E-0583/02 esittäjä(t): Glenys Kinnock (PSE) komissiolle (5. maaliskuuta 2002) Aihe: Sukupuolten tasa-arvon valtavirtaistaminen Miten komissio on tähän mennessä pannut täytäntöön vuoden 2001 toimintaohjelman sukupuolten tasa-arvon huomioon ottamiseksi EY:n kehitysyhteistyössä? Miten komissio on edistynyt seuraavissa asioissa, jotka on määritelty komission työsuunnitelmassa ja jotka oli määrä saada päätökseen vuoden 2001 aikana: - toiminnan suuntaviivojen tutkiminen EY:n painopistealueilla naisten ja miesten aseman mukaan; - tasa-arvoulottuvuuden sisällyttäminen köyhyyden vähentämiseen tähtäävien ja maakohtaisten strategia-asiakirjojen, komission vuosittaisen työohjelman ja kaikkien arviointien valmisteluun ja arviointiin; - sukupuolen huomioon ottamisen parantaminen hankkeiden koko elinkaaren aikana, jotta voidaan määritellä ongelmat, kohderyhmät ja vastaanottajat, asettaa tavoitteet, laatia indikaattorit ja kehittää seurantaa? Voisiko komissio ilmoittaa tarkalleen, mitä resursseja (sekä henkilöresursseja että taloudellisia resursseja) voidaan käyttää sukupuolten tasa-arvoa koskevan toimintaohjelman vielä jäljellä olevien tavoitteiden ja toimien täytäntöönpanemiseksi? Poul Nielsonin komission puolesta antama vastaus (26. huhtikuuta 2002) Sukupuolten tasa-arvon huomioon ottamista EY:n kehitysyhteistyössä koskevan toimintaohjelman täytäntöönpanossa on toteutettu seuraavat toimet: Vuodeksi 2001 laadittiin budjettikohta B7-6220, johon sisältyy 2,2 miljoonan euron suuruinen määräraha komission henkilöstön kouluttamiseksi ja sen valmiuksien parantamiseksi vuosina 2001 ja 2002. Neljänkymmenen maan maakohtaisia strategia-asiakirjoja tarkasteltiin sen arvioimiseksi, missä määrin sukupuolten tasa-arvon valtavirtaistaminen on otettu huomioon kehitysyhteistyön ohjelmasuunnittelussa. Kyseiset 40 maakohtaista strategia-asiakirjaa valittiin satunnaisesti; suurin osa niistä koski kuitenkin Afrikan, Karibian ja Tyynenmeren (AKT) maita. Hankkeen elinkaaren hallinnan käsikirjaa on tarkistettu erityisesti ottamalla huomioon sukupuolten tasa-arvon valtavirtaistaminen. Osallistujien arviointi (stakeholder analysis) on otettu käyttöön, ja sukupuolten tasa-arvoa pidetään nykyään yhtenä koko hankkeen elinkaaren kattavana laatukriteerinä. EuropeAid-yhteistyötoimiston hallintoneuvoston pyytämä sukupuolten tasa-arvoon liittyvien kysymysten temaattinen arviointi on käynnistetty hiljattain. Arvioinnilla pyritään ensisijaisesti antamaan komission henkilöstölle keinot sisällyttää entistä useammin sukupuolten tasa-arvoon liittyvät kysymykset komission ulkoisiin ohjelmiin ja politiikkoihin. Arviointipyyntö perustuu sukupuolten tasa-arvoon liittyvien kysymysten sisällyttämisestä kehitysyhteistyöhön 22. joulukuuta 1998 annettuun neuvoston asetukseen (EY) N:o 2836/98(1) (11 artikla) ja kattaa vuodet 19952001. Viime vuonna komissio osallistui OECD:n kehitysapukomitean sukupuolten tasa-arvoa käsittelevään työryhmään ja otti aktiivisesti hyödyn ryhmän verkottumiselle tarjoamista mahdollisuuksista. Komissio on säännöllisesti tekemisissä Brysselissä toimivien kauppaa sekä sukupuolten tasa-arvoa ja tasa-arvopolitiikan kehittymistä käsittelevien kansalaisyhteiskuntaryhmien kanssa. Komissio on tietoinen tarpeesta käyttää laatu-, voimavara- ja jatkuvuusseikat huomioiden riittävästi henkilöstöä toimintaohjelman oikea-aikaisen ja tehokkaan täytäntöönpanon saavuttamiseksi. Yksi päätetyistä toimenpiteistä onkin sisäisten valmiuksien kehittäminen sekä keinojen ja menetelmien käyttöön ottaminen sukupuolten tasa-arvon valtavirtaistamiseksi yhteisön kehitysyhteistyöpolitiikan kuudella ensisijaisella alueella. (1) EYVL L 354, 30.12.1998.